《汉宫春（和辛幼安秋风亭韵，癸亥中秋前二日）》
宋代·丘崈

闻说瓢泉，占烟霏空翠，中著精庐。旁连吹台燕榭，人境清殊。犹疑未足，称主人、胸次恢疏。天自与，相攸佳处，除今禹会应无。

选胜卧龙东畔，望蓬莱对起，岩壑屏如。秋风夜凉弄笛，明月邀予。三英笑粲，更吴天、不隔莼鲈。新度曲，银钩照眼，争看阿素工书。

作者简介：丘崈(1135-1208) 南宋将领。字宗卿，江阴（今属江苏）人。